Glenn Beck

Glenn Lee Beck (født 1964) er en amerikansk mediemann og politisk kommentator. Han driver sitt eget medieselskap, Blaze Media, som retter seg mot den amerikanske høyresiden.

Han vokste opp i delstaten Washington og begynte som «plateprater» i radio i 1980-årene. Han gjorde suksess med underholdnings- og aktualitetsprogrammer, men slet i mange år med depresjoner og rusmisbruk som følge av dødsfall i nær familie. Han ble rusfri og konverterte til mormonismen. Beck er fortsatt vert for et aktualitetsprogram, som bærer hans eget navn, som siden 2002 har blitt sendt av radiostasjoner over hele USA.

Glenn Becks programlederstil har blitt beskrevet som «en blanding av moralprekener, raseriutbrudd og et dommedagssyn på fremtiden», som har appell hos fremmedgjorte amerikanere.

Glenn Beck fikk i 2006 sitt eget TV-talkshow på CNN Headline News, hvor det raskt ble et av kanalens mest populære programmer. Fra 2009 til 2011 gikk programmet på Fox News, hvor han fikk en langt større seerskare, men også utfordret kanalens journalistiske integritet. Fox News avsluttet samarbeidet med Beck i 2011, og han startet så sitt eget medieselskap og videreførte programmet i nett-TV-format.

Han har utgitt flere bøker, både sakprosa og skjønnlitteratur.

Referanser

Eksterne lenker 
 
 
 

Politiske kommentatorer fra USA
TV-personligheter fra USA
Fox News
Personer fra Snohomish County i Washington